แรงซื้อกลับ MTC ดันราคาพุ่ง 4% รับข่าวดีไม่หลุดโผ MSCI ลุ้นทดสอบแนวต้าน 47 บ.
แรงซื้อกลับ MTC ดันราคาพุ่ง 4% รับข่าวดีไม่หลุดโผ MSCI ลุ้นทดสอบแนวต้าน 47 บ.
1 เม.ย. 2562

ผู้สื่อข่าวรายงานว่า ราคาหุ้น บริษัท เมืองไทย แคปปิตอล จำกัด (มหาชน) หรือ MTC ณ เวลา 10.50 น. อยู่ที่ระดับ 45.75 บาท บวก 1.75 บาท หรือ 3.98% สูงสุดที่ระดับ 46.50 บาท ต่ำสุดที่ระดับ 45 บาท ด้วยมูลค่าการซื้อขาย 650.70 ล้านบาท

โดยราคาหุ้น MTC ปรับตัวขึ้นอย่างร้อนแรง คาดเป็นแรงซื้อกลับหลังจากมีการรายงานว่า MTC ไม่หลุดเข้าคำนวณ MSCI
ด้านนายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ราคาหุ้น MTC เช้านี้ปรับตัวขึ้นด้วยวอลุ่มเทรดที่เข้ามาอย่างคึกคัก คาดว่าจะเป็นผลจากที่ MTC จะไม่ต้องออกจากการคำนวณของ MSCI แล้วหลังจากที่มีการทบทวนอีกครั้ง จึงทำให้มีแรงซื้อกลับเข้ามา จากก่อนหน้านี้ที่คาดการณ์กันว่า MTC อาจจะถูกนำออกจากดัชนี หลังจากที่ MSCI ได้ปรับวิธีคำนวณ NVDR รวมเข้าไปในการคำนวณด้วย
นอกจากนี้ หุ้น MTC ก็จัดได้ว่าเป็นหุ้นที่มีปัจจัยพื้นฐานที่ดีอยู่ ในทางเทคนิคให้แนวรับไว้ที่ 45 บาท ส่วนแนวต้าน 46-47 บาท
 
อนึ่ง หุ้น MTC ปรับตัวลดลงก่อนหน้านี้ จากแรงกังวลว่าจะถูกนำออกจากการเข้าคำนวณ MSCI ช่วงปลายเดือนก.พ. ตั้งแต่ราคาหุ้นอยู่ที่ระดับ 49 บาท